
Uznesenie Okresný súd Michalovce v právnej veci A. B., nar. XX.X.XXXX, trvale bytom C. XXX, toho času umiestneného v D. E. F., E., Areál Psychiatrickej nemocnice, G., XXX XX F., o prípustnosti prevzatia do zdravotníckeho zariadenia, takto rozhodol: P r e v z a t i e A. B., nar. XX.X.XXXX do zdravotníckeho zariadenia Psychiatrickej nemocnice Michalovce, n. o. dňa 18.4.2026 bolo prípustné. odôvodnenie: 1./ Psychiatrická nemocnica Michalovce, n.o. písomným podaním doručeným súdu dňa 21.4.2026 oznámila, že dňa 18.4.2026 prevzala do svojho zariadenia A. B., bez jeho súhlasu. 2./ Uznesením č. k. 23Pu/6/2026-4 zo dňa 21.4.2026 súd začal konanie o prípustnosti prevzatia umiestneného A. B., nar. XX.X.XXXX do zdravotníckeho zariadenia. 3./ Súd vykonal vo veci dokazovanie vyžiadaním stanoviska od ošetrujúceho lekára, oboznámením sa so zdravotnou dokumentáciou umiestneného a výsluchom umiestneného. 4./ Z výpovede ošetrujúcej lekárky F. H. I. bolo zistené, že u umiestneného A. B., nar. XX.X.XXXX sa jedná o prvú hospitalizáciu na oddelení Psychiatrickej nemocnice Michalovce. 5./ Pacient bol prijatý cestou RZP, ktorú na pacienta zavolali jeho rodičia. Matka uviedla, že asi 3 týždne pretrváva u jej syna taký stav, že tvrdí, že ho niekto sleduje, že má nejaké spojenie s kozmom a že telepaticky vyliečil nejaké dievčatko. Problém bol v tom, že pacient bol úplne odpojený od reality. Prejavovalo sa to takým spôsobom, že utekal do lesa, kde sa celé dni a noci túlal, neprijímal stravu, nestaral sa o seba hygienicky, čiže bolo riziko, že v podstate v tom lese by mohol aj zomrieť. Pri prijatí pacient priznal dlhodobé užívanie marihuany s rozvojom psychologickej závislosti s prítomným halucinoidno paranoidným syndrómom. Obsahovo bludné koncepcie v myslení s emočným prejavom. Pacient aj pri prijatí bol taký, že v podstate aj keď matka vysvetľovala, že keď zistil, že príde po neho RZP, tak chcel utiecť naspäť do lesa. Vravel, že žije vo svojom svete, v ktorom chce žiť, len ho otec zadržal. Je veľmi podozrievavý. Aj keď je komunikatívny, ale je veľmi podozrievavý. Tvrdí, že mu dávajú niečo do jedla. Má o sebe vnímanie, že má nadprirodzené magické schopnosti. Čo sa týka jeho aktuálneho stavu, správa sa silne sociálne žiaduco z toho dôvodu, že nechce aby doktori nejakým spôsobom zasahovali do jeho zdravotného stavu a do jeho sveta o ktorom je presvedčený, že v ňom chce žiť a že je to takto v poriadku. Rodina doktorov veľmi prosí, aby ho skutočne liečili a dali ho do poriadku. 6./ Čo sa týka aktuálnej liečby, aktuálne je mu podávaná tabletová liečba, avšak tým, že je pacient veľmi podozrievavý, pozná diazepam, vyberie si iba diazepam, ktorý je na ukľudnenie, avšak všetky ostatné lieky odmieta jesť. Napríklad odmieta niekedy aj stravu. Dnes ráno vôbec neraňajkoval, lebo obáva sa, že mu lieky dávajú do stravy. Na otázku sudkyne, aký je teda ďalší postup pri podávaní liečby, lekárka
vysvetľuje, že následne sa dáva injekčná terapia a lekárka má za to, že je nevyhnutné čím skôr začať s touto liečbou. Pacientovi sa podáva formou injekcie, čo jednorázovo sú to práve liečivá, ktoré majú upokojiť jeho psychický stav. 7./ V prípade predčasného prepustenia pacienta z ústavnej starostlivosti môže byť pacient nebezpečný najmä pre seba, ale vzhľadom na bludné obsahy v myslení, je reálne riziko, že by mohol nejakým spôsobom ohrozovať aj druhých tým, že je presvedčený, že má nejaké liečiace schopnosti, tak by mohol nejakým takým spôsobom ublížiť niekomu inému. Predpokladaná dĺžka hospitalizácie pacienta je približne 4 týždne. Liečba ešte ukončená nie je. 8./ Súd sa oboznámil so zdravotnou dokumentáciou umiestneného, z ktorej zistil, že prijímacia správa zo dňa 18.4.2026 o 17.30 hod. čo sa týka terapie, tak v podstate tak ako uviedla lekárka, je podávaná tabletová liečba, ktorú ale pacient odmieta. Obsah vyjadrenia pacienta z prijímacej správy vyplýva, že pacient fajčí denne asi 10 cigariet a drogy, teda marihuanu užíva od svojich 15 rokov. Naposledy pred 3 dňami. Čo sa týka diagnóz, pacientovi bola zatiaľ stanovená diagnóza F 23.1 – akútna polymorfná psychotická porucha s príznakmi schizofrénie, F 12.5 – porucha psychiky a správania, zapríčinená užívaním kanabinoidov: psychotická porucha, diagnóza F 12.2 – porucha psychiky a správania zapríčinená užívaním kanabionoidov: syndróm závislosti, F 17.2 – porucha psychiky a správania zapríčinená užívaním tabaku: syndróm závislosti a F 10.1 – porucha psychiky a správania zapríčinená užívaním alkoholu: škodlivé užívanie. 9./ Umiestnený vo svojej výpovedi uviedol, že nie je mu známe, aká mu bola stanovená diagnóza. Uviedol, že súhlasí s liečbou, avšak potom ako je zachytené na zvukovom zázname začal diskutovať už so samotnou sudkyňou, že nie je pravdou, že by nejak ohrozoval svoj život, že v lese sa dokáže najesť z púpav, prvosienok a z rastlín, ktoré sú mu podávané. Priviezla ho RZP z dôvodov rodinných nezhôd s jeho rodičmi s tým, že tieto nezhody si potrebuje vykonzultovať s rodičmi. Pacient sa necíti, že by mal schizofréniu, ak, tak nejakú poruchu osobnosti, alebo úzkostné stavy. Psychiatra ani psychológa nenavštevuje. Okrem všeobecného lekára navštevoval aj gastroenterológa, ale aktuálne už sa jeho zdravotný stav upravil. Má aj zdravotné problémy neurologického charakteru, má tetániu a v minulosti sa liečil na depresiu, ale aktuálne sa už nelieči. Liečba trvala iba niekoľko týždňov. V tom čase mu lieky predpísala asi pani J. K., napamätá si presne, lebo to bola lekárka vo Vranove nad Topľou, bolo to na úpravu serotonínu. S hospitalizáciou nesúhlasí, súhlasí s ambulantnou liečbou, s tým by teda súhlasil. Stanovenie jeho diagnózy len na základe pozorovania kamerou, alebo rozhovoru s lekárom, nie je dostatočné. Je ochotný s lekármi komunikovať ohľadne svojho zdravotného stavu, aby ho mohli diagnostikovať kompletne. Spočiatku nemal k dispozícií svoje veci ani hygienické potreby, až potom ako mu ich rodičia doniesli, tak už ich k dispozícií má. Nepáči sa mu prístup niektorých ošetrovateľov, ako k nemu, tak aj k iným pacientom. Žiadal, aby bol prepustený, pretože je to protiprávne. Pacient požiadal o nahliadnutie s obsahom spisu. Bolo mu umožnené nahliadnutie oznámenie nemocnice v písomnej forme, č. l. 1 spisu. 10./ Podľa § 262 ods. 1 Civilného mimosporového poriadku, súd rozhodne o prípustnosti prevzatia do zdravotníckeho zariadenia uznesením bez nariadenia pojednávania. 11./ Podľa § 263 Civilného mimosporového poriadku, zdravotnícke zariadenie umiestneného okamžite prepustí, ak súd rozhodol, že prevzatie do zdravotníckeho zariadenia bolo neprípustné. 12./ Podľa § 264 Civilného mimosporového poriadku, zdravotnícke zariadenie je vždy oprávnené umiestneného prepustiť, a to aj keď súd rozhodol, že prevzatie do zdravotníckeho zariadenia bolo prípustné. 13./ Súd vykonaným dokazovaním dospel k záveru, že zdravotný a psychický stav umiestneného pacienta je taký, že pacient nedokáže posúdiť v akom stave je, v dôsledku čoho, vzhľadom na duševnú poruchu, ktorá je u neho diagnostikovaná, ohrozuje svoje zdravie a preto súd podľa § 262 ods. 1 Civilného mimosporového poriadku rozhodol tak, ako je to uvedené vo výrokovej časti tohto uznesenia, že prevzatie umiestneného A. B., nar. XX.X.XXXX do zdravotníckeho zariadenia bolo prípustné. Súd sa pri rozhodovaní oprel predovšetkým o odborné posúdenie zdravotného a psychického stavu umiestneného jeho ošetrujúcim lekárom.
14./ O prípustnosti ďalšieho držania umiestneného v zdravotníckom zariadení bez jeho výslovného súhlasu súd rozhodne osobitným rozhodnutím podľa ustanovenia § 265 a nasledujúcich Civilného mimosporového poriadku. 15./ Podľa § 264 Civilného mimosporového poriadku zdravotnícke zariadenie je vždy oprávnené umiestneného prepustiť, a to aj keď súd rozhodol, že prevzatie do zdravotníckeho zariadenia bolo prípustné. Poučenie: Proti tomuto uzneseniu je prípustné odvolanie v lehote 15 dní od doručenia uznesenia na súde, proti ktorého rozhodnutiu smeruje.

